2017. gada Latvijas čempionāts šahā

**2017. gada Latvijas šaha čempionāts** - Latvijas šaha čempionāts vīriešiem un sievietēm, kas 2017. gada aprīlī-maijā un oktobrī noritēja Rīgā.

## Norises laiks un vieta
Sakarā ar 2017. gada Eiropas šaha čempionātu sievietēm, kas Latvijas galvaspilsētā norisinājās no 10. līdz 23. aprīlim, Latvijas Šaha federācijas valdes sēdē februāra sākumā tika nolemts, ka 2017. gada vīriešu un sieviešu šaha čempionātu finālturnīri notiks dažādos laikos. Sākotnēji bija plānots, ka vīrieši sacentīsies no 29. aprīļa līdz 5. maijam, sievietes -  no 5. līdz 10. oktobrim, bet abi turnīri notiks Rīgā, Latvijas Investīciju un attīstības aģentūras telpās (Pērses iela 2, 2. stāvs). Aprīļa sākumā šis lēmums tika mainīts, un organizatorisku iemeslu dēļ vīriešu šaha čempionāts tika pārcelts no Latvijas Investīciju un attīstības aģentūras telpām uz Rīgas aktīvās atpūtas centru "Joker klubs" (Katrīnas ielā 12). Tika mainīts arī turnīra laiks - no 30. aprīļa līdz 6. maijam.

## Atlases sacensības
Čempionāta izspēles sistēma palika tāda pati, kā iepriekšējā gadā. Vīriešu čempionātā bija paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējās finālam. Tāpat finālam kvalificējās Latvijas 2017. gada U18 zēnu čempionāta pirmo divu vietu ieguvēji un U16 zēnu čempionāta pirmās vietas ieguvējs, kā arī Latvijas 2017. gada senioru čempionāta pirmo divu vietu ieguvēji. Bez atlases vīriešu čempionāta finālā varēja piedalīties Latviju pārstāvoši šaha lielmeistari un starptautiskie meistari, kā arī Latvijas 2016. gada čempionāta pirmo desmit vietu ieguvēji. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi.

### Latvijas vīriešu čempionāta ceturtdaļfināls
No 6. līdz 10. janvārim Rīgas Šaha federācijas telpās (Maskavas iela 32/4, 2. stāvs) notika Latvijas 2017. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti, kam ir vismaz I sporta klase (ja palika brīvas vietas, tad varēja piedalīties arī II sporta klases šahisti), un vai uz 2017. gada 1. janvāri nav Elo reitinga vai tas nepārsniedz 1950 punktus. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 36 dalībnieku konkurencē trīs dalībnieki dalīja 1.-3. vietu ar 5½ punktiem. Pēc papildu koeficienta pirmajā vietā ierindojās Pjotrs Koļasa, otrais tāpat kā iepriekšējā gadā palika Konstantīns Gudovskis, bet trešā bija Elizabete Limanovska. Pirmo 10 vietu ieguvēji nodrošināja vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2017. gada vīriešu čempionāta finālā ieguva:
# 1.-3. vietu ieguvēji, ja turnīrā piedalījās vismaz 30 dalībnieki;
# 1.-2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2017. gada vīriešu čempionāta pusfinālā ieguva:
# 4.-6. vietu ieguvēji, ja turnīrā piedalījās vismaz 30 dalībnieki;
# 3.-4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Kurzemes reģionālā atlase
No 20. līdz 22. janvārim Liepājas kompleksās sporta skolas šaha nodaļas telpās notika Latvijas 2017. gada vīriešu čempionāta Kurzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 45 minūtes visai partijai plus 10 sekundes par katru izdarīto gājienu. 19 dalībnieka konkurencē uzvaru ar 6 punktiem izcīnīja Edmunds Beks, no kura par punktu atpalika divi dalībnieki. Pēc papildu koeficienta otro vietu ieguva Arturs Feldmanis, bet trešais palika Eldars Bagirovs. Ceturto vietu pēc labāka papildu koeficienta ieņēma Āris Ozoliņš. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

#### Vidzemes reģionālā atlase
No 17. līdz 19. februārim Siguldā viesnīcas "Sigulda" konferenču zālē (Pils iela 6) notika Latvijas 2017. gada vīriešu čempionāta Vidzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 
21 dalībnieka konkurencē pirmo vietu ar 5 punktiem dalīja uzreiz trīs šahisti. Pēc papildu koeficienta pirmais bija Kristaps Kretainis, otrais - Guntis Jankovskis, bet trešais - Gints Rasa. Abi uzvarētāji ieguva tiesības piedalīties čempionāta finālā.

#### Latgales reģionālā atlase
No 24. līdz 26. martam Daugavpils šaha klubā (Raiņa iela 69) notika Latgales novada 2017. gada atklātais čempionāts šahā, kas vienlaicīgi bija Latvijas 2017. gada vīriešu čempionāta Latgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 13 dalībnieku konkurencē uzvaru ar 6½ punktiem izcīnīja Arvīds Andrejevs, atstājot otrajā vietā Oskaru Marcinkēviču ar 6 punktiem. Pirmās vietas ieguvējs nodrošināja sev vietu čempionāta finālā, bet otrās vietas ieguvējs ieguva tiesības piedalīties čempionāta pusfinālā.

#### Zemgales reģionālā atlase
No 25. līdz 26. martam Jelgavas Tehnoloģiju vidusskolas telpās notika Latvijas 2017. gada vīriešu čempionāta Zemgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 19 dalībnieku konkurencē pirmo vietu ar 6 punktiem izcīnīja Maigonis Avotiņš, bet otro vietu - Imants Kārkliņš ar 5½ punktiem. Trešais palika Eduards Salenieks ar 5 punktiem, bet ceturto vietu pēc labāka papildu koeficienta ieguva Leonards Leikums ar 4½ punktiem. Pirmo divu vietu ieguvēji nodrošināja vietu čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

### Latvijas 2017. gada senioru čempionāts
No 11. līdz 12. martam Jūrmalas viesnīcā "Pegasa pils" (Jūras ielā 60) notika Latvijas 2017. gada senioru čempionāts. Tas risinājās pēc Šveices sistēmas 7 kārtās ar apdomas laiku 25 minūtes visai partijai plus 15 sekundes par katru izdarīto gājienu.
48 dalībnieku konkurencē pirmo vietu ar 5½ punktiem dalīja Jurijs Agafonovs, Jānis Daudzvārdis un Āris Ozoliņš. Par čempionu pēc labāka papildu koeficienta kļuva Jurijs Agafonovs, bet otro vietu ieņēma Jānis Daudzvārdis. Abi uzvarētāji iekļuva Latvijas 2017. gada šaha čempionāta finālā.

### Latvijas 2017. gada jauniešu čempionāta fināli
No 15. līdz 19. martam Rīgas aktīvās atpūtas centrā "Joker klubs" (Katrīnas ielā 12) notika Latvijas 2017. gada jauniešu čempionāta fināli visās vecuma grupās. Apdomas laiks vecāko grupu turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē uzvarēja Rihards Bekasovs, kas izcīnīja 6½ punktus no 9 iespējamiem un ieguva tiesības piedalīties Latvijas čempionāta finālā. U18 zēnu grupā 10 dalībnieku konkurencē par uzvarētāju ar 7½ punktiem no 9 iespējamiem kļuva Dmitrijs Tokranovs, bet otro vietu ar 6½ punktiem izcīnīja Klāvs Stabulnieks. Abi uzvarētāji ieguva tiesības piedalīties Latvijas čempionāta finālā.

### Latvijas vīriešu čempionāta pusfināls
No 30. marta līdz 5. aprīlim Rīgas Šaha federācijas telpās (Maskavas iela 32/4, 2. stāvs) notika Latvijas vīriešu čempionāta pusfināls. Tas risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Turnīrā varēja piedalīties Latvijas Šaha federāciju pārstāvoši šahisti ar Elo reitingu uz 2017. gada 1. janvāri virs 1951 punktiem, kā arī saskaņā ar Latvijas čempionāta ceturtdaļfināla, reģionālo atlases turnīru un Latvijas jauniešu čempionāta nolikumiem turnīram kvalificējušies dalībnieki. 30 dalībnieku konkurencē ar 5½ punktiem pirmo vietu dalīja divi dalībnieki. Pēc papildu koeficienta pirmais bija Fjodors Poļakovs, bet otrais - Vsevolods Dzjuba. Trešais palika Kristaps Smilga ar 5 punktiem. Pirmo 10 vietu ieguvēji nodrošināja vietu čempionāta finālā.

## Vīriešu fināls
Vīriešu fināls noritēja no 30. aprīļa līdz 6. maijam Rīgas aktīvās atpūtas centrā "Joker klubs" (Katrīnas ielā 12). Turnīrs risinājās pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Tajā piedalījās 34 dalībnieki, tajā skaitā 4 lielmeistari (GM) un 5 starptautiskie meistari (IM).

### Turnīra gaita
* 1. kārta - Vīriešu čempionātā par reālākajiem pretendentiem uz uzvaru tika uzskatīts lielmeistars Arturs Neikšāns, kā arī starptautiskie meistari Toms Kantāns un Ņikita Meškovs, kuri uzvarēja savas pirmās partijas.
* 2. kārta - Savas otrās uzvaras izcīnīja Klāvs Stabulnieks, Edgars Stepiņš, Toms Kantāns un Kristaps Kretainis, kuri ar 2 punktiem kļuva par līderiem. Arturs Neikšāns nospēlēja neizšķirti ar Matīsu Mustapu, bet Ņikita Meškovs cieta zaudējumu pret Edgaru Stepiņu. Arī pagājušā gada čempions Vladimirs Svešņikovs neuzvarēja cīņā pret Dmitriju Tokranovu.
* 3. kārta - Līderu savstarpējās cīņās Toms Kantāns pieveica Kristapu Kretaini, bet Edgars Stepiņš - Klāvu Stabulnieku. Abiem līderiem bija par 3 punktiem, bet aiz viņiem ar 2½ punktiem sekoja Vladimirs Svešņikovs, Dmitrijs Tokranovs un Sergejs Kļimakovs, kas ar melnajiem uzvarēja Arturu Neikšānu.
* 4. kārta - Līderu Edgara Stepiņa un Toma Kantāna partija beidzās neizšķirti, un viņus panāca Dmitrijs Tokranovs, kas uzvarēja Sergeju Kļimakovu. Visiem trim līderiem bija pa 3½ punktiem, no viņiem par puspunktu atpalika Matīss Mustaps, Normunds Miezis, Rolands Bērziņš un Arturs Bernotas.
* 5. kārta - Līderu dueļos Dmitrijs Tokranovs ar baltajiem uzvarēja Edgaru Stepiņu un ar 4½ punktiem kļuva par vienīgo līderi. Arturs Bernotas ar melnajiem spēja pieveikt Tomu Kantānu un izvīrzījās otrajā vietā ar 4 punktiem. No viņa par puspunktu atpalika vēl pieci dalībnieki.
* 6. kārta - Arturs Bernotas bija pārāks par Dmitriju Tokranovu un kļuva par vienīgo līderi ar 5 punktiem. Par puspunktu no viņa atpalika Toms Kantāns, Dmitrijs Tokranovs, Edgars Stepiņš un Normunds Miezis. Tikai 6. vietā ar 4 punktiem bija Arturs Neikšāns.
* 7. kārta - Pēc uzvaras pār Edgaru Stepiņu līdera godu noturēja Arturs Bernotas. Viņam bija 6 punkti, bet par puspunktu atpalika Dmitrijs Tokranovs, kas uzvarēja Normundu Miezi. Trešo vietu ieņēma Toms Kantāns ar 5 punktiem.
* 8. kārta - Arturs Bernotas guva sesto uzvaru pēc kārtas - šoreiz pieveicot lielmeistaru Viesturu Meijeru. Dmitrijs Tokranovs zaudēja Tomam Kantānam, kas pirms pēdējās kārtas vienīgais vēl saglabāja izredzes panākt līderi. Stāvoklis turnīrā pirms pēdējās kārtas: 1. Arturs Bernotas - 7 punkti, 2. Toms Kantāns - 6 punkti, 3. Dmitrijs Tokranovs, 4. Arturs Neikšāns, 5. Normunds Miezis - visiem pa 5½ punktiem, 6. Guntis Jankovskis, 7. Ņikita Meškovs, 8. Rolands Bērziņš - visiem pa 5 punktiem.
* 9. kārta - Arturs Bernotas spēja noturēt līdzsvaru galotnē pret Arturu Neikšānu un pirmo reizi kļuva par Latvijas šaha čempionāta uzvarētāju. Toms Kantāns ar melnajiem pieveica Normundu Miezi un ieņēma otro vietu. Guntis Jankovskis uzvarēja Dmitriju Tokranovu, bet Rolands Bērziņš - Ņikitu Meškovu, tadējādi panākot Arturu Neikšānu. Visiem trim bija pa 6 punktiem, taču pēc papildu rādītājiem trešajā vietā Arturs Neikšāns, ceturtais - Guntis Jankovskis, bet piektais - Rolands Bērziņš.

## Latvijas vīriešu šaha čempionāta turnīra tabula
:

## Dāmu fināls
Dāmu fināls noritēja no 5. līdz 10. oktobrim Rīgā, Latvijas Investīciju un attīstības aģentūras telpās (Pērses iela 2, 2. stāvs). Turnīrs risinājās pēc Šveices sistēmas 7 kārtās ar apdomas laiku 90 minūtes visai partijai plus 30 sekundes par katru izdarīto gājienu. Tajā piedalījās 18 dalībnieces, tajā skaitā 2 lielmeistares (WGM) un 3 FIDE meistares (WFM). Sacensību atklāšanas ceremonijā piedalījās arī vairākkārtēja Latvijas čempione, lielmeistare, finanšu ministre Dana Reizniece-Ozola un Latvijas Šaha federācijas prezidents Āris Ozoliņš. Dana Reizniece-Ozola gan izdarīja simbolisku čempionāta atklāšanas gājienu, tomēr turnīrā viņa nepiedalījās lielās aizņemtības dēļ. Tāpat turnīrā nepiedalījās pērnā gada uzvarētāja Laura Rogule, kura čempionāta laikā piedalījās Eiropas klubu šaha čempionātā.

### Turnīra gaita
* 1. kārta - Dāmu čempionātā par reālākajiem pretendentiem uz uzvaru tika uzskatītas abas lielmeistares Ilze Bērziņa un Ingūna Erneste, kā arī FIDE meistares Elizabete Limanovska, Linda Krūmiņa un Līga Ungure. Pirmajā kārtā arī visas favorītes guva uzvaras, izņemot Ilzi Bērziņu, kas nospēlēja neizšķirti ar Madaru Golstu.
* 2. kārta - Savas otrās uzvaras izcīnīja Nellija Maklakova pret Ingūnu Ernesti, Linda Krūmiņa pret Margaritu Parhomenko un Līga Ungure pret Eiru Sarnovsku, kuras ar 2 punktiem kļuva par turnīra līderēm.
* 3. kārta - Līderu cīņās Linda Krūmiņa taktiskos sarežģījumos apspēlēja Līgu Unguri, bet Nellija Maklakova pieveica Elizabeti Limanovsku. Savukārt Ilze Bērziņa uzvarēja Ramonu Golstu, bet joprojām ne visai veiksmīgi turpināja spēlēt Ingūna Erneste, kas bija spiesta vienoties par neizšķirtu partijā ar Zinaidu Osobskaju. Pēc trešās kārtas bija divas līderes ar simtprocentīgu rezultātu - Linda Krūmiņa un Nellija Maklakova pa 3 punktiem. No viņām par puspunktu atpalika Ilze Bērziņa.
* 4. kārta - Abu līderu divcīņā Linda Krūmiņa ar melnajiem uzvarēja Nelliju Maklakovu. Ilze Bērziņa ātri vienojās par neizšķirtu ar Līgu Unguri, bet Ingūna Erneste pierādīja savu parākumu pār Eiru Sarnovsku. Tāpat uzvaras guva Elizabete Limanovska un Zinaida Osobskaja. Pēc ceturtās kārtas par vienīgo līderi kļuva Linda Krūmiņa ar 4 punktiem. Pa 3 punktiem bija Nellijai Maklakovai un Ilzei Bērziņai, bet pa 2½ punktiem bija Līgai Ungurei, Ingūnai Ernestei, Elizabetei Limanovskai un Zinaidai Osobskajai.
* 5. kārta - Piektajā kārtā pirmo puspunktu zaudēja Linda Krūmiņa, kas nespēja realizēt savu pārsvaru partijā pret Ilzi Bērziņu. Tikmēr Nellija Maklakova samērā viegli uzvarēja Zinaidu Osobskaju, bet Līga Ungure bija parāka par Ingrīdu Lazdiņu. Neizšķirti beidzās Ingūnas Ernestes un Elizabetes Limanovskas partija. Pēc piektās kārtas Lindai Krūmiņai bija 4½ punkti, Nellijai Maklakovai - 4 punkti, bet Līgai Ungurei un Ilzei Bērziņai pa 3½ punktiem.
* 6. kārta - Sestajā kārtā visas līderes guva uzvaras: Linda Krūmiņa ar melnajiem bija parāka par Elizabeti Limanovsku, Nellija Maklakova tāpat ar melnajiem pēc neveiksmīgas atklātnes spēja pieveikt Līgu Unguri, Ilze Bērziņa pamazām apspēlēja Eiru Sarnovsku, bet Ingūna Erneste atspēkoja Margaritas Parhomenko nekorekto uzbrukumu. Pirms pēdējās kārtas Lindai Krūmiņai bija 5½ punkti, Nellijai Maklakovai - 5 punkti, Ilzei Bērziņai - 4½ punkti un Ingūnai Ernestei - 4 punkti. Pa 3½ punktiem bija Līgai Ungurei un Zinaidai Osobskajai.
* 7. kārta - Pēdējā kārtā abas līderes tikās ar abām lielmeistarēm. Linda Krūmiņa ar melnajiem spēja panākt vajadzīgo neizšķirtu pret Ingūnu Ernesti, bet Nellija Maklakova ar baltajiem zaudēja Ilzei Bērziņai. Tādējādi par Latvijas čempioni šahā pirmo reizi kļuva Linda Krūmiņa, kas ieguva 6 punktus. Otro vietu ar 5½ punktiem izcīnīja Ilze Bērziņa, bet trešajā vietā ar 5 punktiem ierindojās Nellija Maklakova.

## Latvijas sieviešu šaha čempionāta turnīra tabula
:

## Atsauces

## Ārējās saites
*  2017. gada Latvijas vīriešu šaha čempionāta ceturtdaļfināls vietnē chess-results.com
*  Latvijas 2017. gada vīriešu čempionāta Kurzemes reģionālā atlase vietnē chess-results.com
*  Latvijas 2017. gada vīriešu čempionāta Vidzemes reģionālā atlase vietnē chess-results.com
*  Latvijas 2017. gada vīriešu čempionāta Latgales reģionālā atlase vietnē chess-results.com
*  Latvijas 2017. gada vīriešu čempionāta Zemgales reģionālā atlase vietnē chess-results.com
*  Latvijas 2017. gada senioru čempionāts vietnē chess-results.com
*  Latvijas jauniešu 2017. gada čempionāta fināls U16 zēnu grupā vietnē chess-results.com
*  Latvijas jauniešu 2017. gada čempionāta fināls U18 zēnu grupā vietnē chess-results.com
*  2017. gada Latvijas vīriešu šaha čempionāta pusfināls vietnē chess-results.com
*  2017. gada Latvijas vīriešu šaha čempionāts vietnē chess-results.com
*  2017. gada Latvijas sieviešu šaha čempionāts vietnē chess-results.com